 பவாநந்தர் உரை  இஃது குற்றியலிகரமாறு உணர்த்துகின்றது.  பதவுரை உத்திரி இகரம் = யவ்வரில் குற்றியலுகரந் திரிந்த இகரமும்,  ம ஊர் இகரம் = அசைச்சொல் மகரமெய்யின்மேல் ஏறிய இகரமும்,  குறிய = குற்றியலிகரங்களாம்.  பொழிப்புரை யவ்வரில் குற்றிய லுகரந் திரிந்த இகரமும், அசைச்சொன் மகரமெய்யின்மேலேறிய இகரமும் குற்றியலிகரங்களாம். உத்திரியிகரம், மவ்வூரிகரம் என்றாரேனும், ஈண்டைக்கேற்ப யவ்வரில் குற்றியலுகரந் திரிந்த இகரம் எனவும், மியா வென்னும் அசைச்சொல் மகரமெய்யின்மேலேறிய இகரம் எனவும் கொள்க. உதாரணம்: வீடியாது, சென்மியா, கேண்மியா என வரும்.